Научно-наставном већу

Филозофског факултета у Нишу

Зборник радова

***Александар Белић – 110 година од појаве***

***Српског дијалектолошког зборника***

Рецензија

На 197 страна формата А4 рукописа зборника радова под називом *Александар Белић – 110 година од појаве Српског дијалектолошког зборника* налазе се два релативно независна дела. У првом делу су радови са истоименог научног скупа, који је одржан априла месеца 2014. године на Филозофском факултету у Нишу, у организацији Департмана за српски језик. Други део доноси библиографију радова о призренско- -тимочкој дијалекатској области насталих у периоду од 1992. до 2014. године. На крају другог дела налази се и регистар аутора.

Скуп је био посвећен годишњици од појаве првог *Српског дијалектолошког зборника*, чији је покретач био Александар Белић. У том првом броју штампана је Белићева монографија *Дијалекти источне и јужне Србије*. Радови који чине рукопис овог зборника претежно су посвећени народним говорима југа и истока Србије, али и интересовањима А. Белића, као и статусу радова у којима се описују говори овога дела Србије који су штампани у Српском дијалектолошком зборнику.

Једна група радова посвећена је Белићевом стваралаштву, са намером да осветли све оно што је он радио, али и оно што су урадили његови наследници. То су радови Слободана Реметића *Александар Белић и српска дијалектологија* и Јордане Марковић *Дисциплинарна истраживања после Белића*.

О значају покретања *Српског* *дијалектолошког зборника* и статусу радова у којима се описују говори призренско-тимочке области говори Срето Танасић у раду *Призренско-тимочка дијалекатска област у Српском дијалектолошкомзборнику*.

Радови који се налазе у овоме зборнику обрађују све језичке нивое.

Један број радова посвећен је фонетско-фонолошком систему и то су радови *Фонетско-фонолошки статус полугласника у данашњем говору Лужнице* Љубисава Ћирића и рад Ане Савић Грујић *Степен очуваности полугласника и палатализованих сугласника к и г у тимочко-лужничким говорима*. Акценатској проблематици посвећен је рад Јаворке Маринковић *Врањски акценат на ономастичком материјалy од Белића до данас*, а творби радови Недељка Богдановића *Дијалекатска творба*, Радивоја Младеновића *Облици именица са несистемском множином у северношарпланинским и метохијско-косовским говорима* и Тање Милосављевић *Суфикси субјективне оцене у домену номинације човека у призренско-тимочким говорима (дијахронијски и синхронијски аспект)*. Синтаксичку проблематику обрађује Маринa Јуришић у раду насловљеном *Постериорност у призренско-тимочким говорима*.

Социолингвистиком се бави Татјана Трајковић у раду *Проучавање градских говора на простору призренско-тимочке области*, а историјом језика Надежда Јовић у раду *Белићеви Дијалекти источне и јужне Србије у светлу српске језичке дијахроније*. Писаном језику посвећен је рад *Писани језик Заплањаца с почетка XX века* Јордане Марковић.

Истраживачима и проучаваоцима призренско-тимочких дијалеката биће од велике користи *Прилог библиографији призренско-тимочких говора од 1992. до 2014. године* Марине Јуришић и Јордане Марковић. Рад је наставак библиографије ових говора коју су сачинили Недељко Богдановић, Вилотије Вукадиновић и Јордана Марковић 1992. године, па се и концепцијски наставља на њу. На списку су дијалектолошки радови, радови из ономастике, али и сви други који су у вези са овим дијалекатским простором.

Рукопис зборника радова *Александар Белић – 110 година од појаве Српског дијалектолошког зборника* богатством обрађене тематике представља допринос проучавању дела Александра Белића и његових следбеника, квалитетан прилог свим језичким нивоима говора призренско-тимочке дијалекатске области, често даје напомене о даљим тенденцијама у развоју ових говора, али и инструкције будућим проучаваоцима. Посебно је драгоцена библиографија радова призренско-тимочке дијалекатске области.

Будући читаоци овога зборника моћи ће да дођу до драгоцених информација из радова који се овде налазе, те рукопис зборника радова препоручујем за штампу.

Проф. др Жарко Бошњаковић

Филозофски факултет у Новом Саду

Нови Сад, 7. октобра 2016. године