НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

Наставно-научном већу Филозофског факултета Универзитета у Нишу упућујем рецензију тематског зборника радова под насловом *Александар Белић - 110 година од појаве Српског дијалектолошког зборника*.

Р Е Ц Е Н З И Ј А

Књига из наслова ове рецензије представља скуп тринаест ауторских научних радова, обједињених окупљањем које је поводом једног значајног јубилеја уприличио Департман за српски језик Филозофског факултета Универзитета у Нишу у пролеће 2015. године. Рецензирани тематски зборник темељи се на двама кључним именима – на имену најзнаменитијег српског лингвисте прве половине 20. века, Александра Белића, и на имену знаменитог дијалектолошког гласила у словенском свету, *Српског дијалектолошког зборника*. У зборнику се налазе радови који се баве посве различитим језичким питањима на фону призренско-тимочке дијалекатске грађе, односно – различитим језичким нивоима, уз шта иде и разноврсност методолошких приступа примењених у њима, а што и представља његов посебан квалитет — ту су значајни прилози који се тичу историје науке о (српском) језику, заправо – историје српске дијалектологије, а што подразумева осврт на релевантне ауторе и публикације, потом прилози који доносе неке нове податке из области историјске дијалектологије и писаног језика докумената пореклом са овога дијалекатског терена, као и прилог који се дотиче питања урбане / социјалне дијалектологије; даље, ту је и седам прилога који се односе на прозодијске феномене, фонетско-фонолошка питања, питања морфологије и творбе, те синтаксе и семантике. Има у зборнику радова прегледног типа, уз покоји нови увид у изложено, има оних који доносе доста нове теренске грађе и мериторан поглед на њу, као и оних који се баве реинтерпретацијом негдашњих језичких поставки. Корисној и лепо склопљеној збирци свих тринаест текстова могу се приписати, пре свега, емпиријска утемељеност и убедљива интерпретација предочених језичких факата.

Особиту и знатну вредност овоме зборнику доноси коауторски библиографски прилог Марине Јуришић и Јордане Марковић – ПРИЛОГ БИБЛИОГРАФИЈИ ПРИЗРЕНСКО-ТИМОЧКИХ ГОВОРА ОД 1992. ДО 2014. ГОДИНЕ. Он је осмишљен као наставак *Библиографије призренско-тимочких говора*, коју су 1992. сачинили Недељко Богдановић, Вилотије Вукадиновић и Јордана Марковић и објавили је, уз извесне допуне, у Зборнику реферата са научног скупа „Говори призренско-тимочке области и суседних дијалеката“ (1994). У овоме су се *Прилогу* нашли дијалектолошки радови, али и они који се тичу ономастике или језика текстова из ранијих времена, потом они који се баве употребом дијалекта у књижевним делима, али и дијалекатски текстови. Након списка зборника радова, лингвистичких атласа и речника који доносе грађу (и) из призренско-тимочке дијалекатске зоне, дат је инвентар чак 1.024 ауторска рада, а потом и ауторски регистар.

Срето Танасић, ПРИЗРЕНСКО-ТИМОЧКА ДИЈАЛЕКАТСКА ОБЛАСТ У *СРПСКОМ ДИЈАЛЕКТОЛОШКОМ ЗБОРНИКУ*. У раду се говори о континуираном представљању говора тзв. ПТ зоне у *Српском дијалектолошком зборнику*, од његових почетака 1905. године до данас, и то у виду монографија, речника, као и других ауторских прилога.

Слободан Реметић, АЛЕКСАНДАР БЕЛИЋ И СРПСКА ДИЈАЛЕКТОЛОГИЈА. Аутор говори о капиталној Белићевој студији *Дијалекти источне и јужне Србије*, којом је заправо 1905. заснован *Српски дијалектолошки зборник*, као и о улози самога Белића и његовог капиталног дела у истражености призренско-тимочке дијалекатске зоне.

Јордана Марковић, ДИСЦИПЛИНАРНА ИСТРАЖИВАЊА ПОСЛЕ БЕЛИЋА. Овај прилог представља сведени преглед не само публикованих истраживања народних говора, већ и радова из области дијалекатске лексикографије, терминолошке лексикографије и ономастике, као и оних у којима се износе резултати истраживања језика писаца који пишу на дијалекту.

Недељко Богдановић, ДИЈАЛЕКАТСКА ТВОРБА. Рад сведочи о могућем утврђивању праваца разликовања тзв. дијалекатске творбе у односу на творбу у књижевном језику, а што потврђују предочени дијалекатски примери. Анализом дијалекатских примера даје се и допринос промишљањима везаним за суфиксну синонимију.

Љубисав Ћирић, ФОНЕТСКО-ФОНОЛОШКИ СТАТУС ПОЛУГЛАСНИКА У ДАНАШЊЕМ ГОВОРУ ЛУЖНИЦЕ. Аутор упоређује савремени фонетско-фонолошки статус полугласника са тим статусом с почетка прошлог века, а заснованом на примерима које је бележио управо Александар Белић, и назначује његов статус у будућности.

Радивоје Младеновић, ОБЛИЦИ ИМЕНИЦА СА НЕСИСТЕМСКОМ МНОЖИНОМ У СЕВЕРНОШАРПЛАНИНСКИМ И МЕТОХИЈСКО-КОСОВСКИМ ГОВОРИМА. У раду се расправља „о нерегуларности“ у облицима као последици дефектног односа облички једнинске и значењски или морфолошки множинске парадигме истих лексема, и потврђује се да значењска и обличка неподударност у датим говорима доводи до низа морфосинтаксичких и синтаксичких иновација.

Јордана Марковић, ПИСАНИ ЈЕЗИК ЗАПЛАЊАЦА С ПОЧЕТКА 20. ВЕКА. Рад представља допринос малобројној скупини прилога који се баве анализом писаног језика ма ПТ терену (од њиховог правописа до синтаксе), а аутор анализира писани језик једног броја докумената с почетка 20. века, оних који су углавном представљали обавештења о смрти некога члана породице на некоме од ратишта, па језик тих докумената заправо представља хибрид стандарда и дијалекта.

Јаворка Маринковић, ВРАЊСКИ АКЦЕНАТ НА ОНОМАСТИЧКОМ МАТЕРИЈАЛУ ОД БЕЛИЋА ДО ДАНАС. У тексту се представља спецификум врањског акценатског система сагледан на ономастичком материјалу – у микротопонимима, при чему аутор на примерима двосложних и вишесложних микротопонима скреће пажњу на чување акцента на иницијалном слогу и на његово чување на затвореној и отвореној ултими, уз прилог у виду неколико дијалекатских текстова.

Надежда Јовић, БЕЛИЋЕВИ *ДИЈАЛЕКТИ ИСТОЧНЕ И ЈУЖНЕ СРБИЈЕ* У СВЕТЛУ СРПСКЕ ЈЕЗИЧКЕ ДИЈАХРОНИЈЕ. Рад је леп прилог чињеници да су народни говори један од основних извора за проучавање историје неког језика, најпре сведочећи о томе да су Белићева истраживања говора источне и јужне Србије од посебног значаја за историју српског језика. Аутор каже да она представљају везу између средњовековних српских рукописа који су језички везани за југоисточну Србију и новијих дијалектолошких истраживања говора југоисточне Србије. Нарочит значај старих рукописа аутор види у присуству балканизама, који иначе нису особито фреквентни у српским средњовековним споменицима.

Марина Јуришић, ПОСТЕРИОРНОСТ У ПРИЗРЕНСКО-ТИМОЧКИМ ГОВОРИМА. Рад је користан прилог дијалекатској морфосинтакси и семантици, а опсервације су поткрепљене великим бројем потврда из дијалекатске грађе. Закључује се да се постериорност углавном исказује предлогом *по* и, ређе, предлогом *после*, док је предлог *иза* ретко у употреби у темпоралном значењу. Ови се предлози при исказивању постериорности налазе у вези са општим падежом и, ређе, са генитивом.

Татјана Трајковић, ПРОУЧАВАЊЕ ГРАДСКИХ ГОВОРА НА ПРОСТОРУ ПРИЗРЕНСКО-ТИМОЧКЕ ОБЛАСТИ. У раду је дат преглед статуса градских говора у досадашњим дијалектолошким истраживањима ПТ дијалекатске зоне, при чему аутор издваја дело *Говори Ниша и околних села* (аутор Пол-Луј Тома), у коме су урбани и рурални језички материјал засебно осмотрени, да би надаље била размотрена и могућност испитивања говора градских средина које су административни и културни центри мањих области на ПТ дијалекатском терену.

Тања Милосављевић, СУФИКСИ СУБЈЕКТИВНЕ ОЦЕНЕ У ДОМЕНУ НОМИНАЦИЈЕ ЧОВЕКА У ПРИЗРЕНСКО-ТИМОЧКИМ ГОВОРИМА (ДИЈАХРОНИЈСКИ И СИНХРОНИЈСКИ АСПЕКТ). Рад прати на ПТ терену дистрибуцију суфикса субјективне оцене у оквиру семантичког поља ’човек’, и то и са дијахронијског и са синхронијског аспекта. Аутор напомиње да се могу уочити одређене законитости деривационих процеса у овој семантичкој категорији, а то лепо потврђује табеларни преглед суфикса у домену номинације човека у призренско-тимочким говорима и стандарду.

Ана Савић Грујић, СТЕПЕН ОЧУВАНОСТИ ПОЛУГЛАСНИКА И ПАЛАТАЛИЗОВАНИХ СУГЛАСНИКА *К*, *Г* У ТИМОЧКО-ЛУЖНИЧКИМ ГОВОРИМА. У раду је учињен покушај да се у светлу Белићевих *Дијалеката* осмотре промене које захватају фонетски план, а које се тичу степена очуваности полугласника и палатализације сугласника *к* и *г* испред *е*, *и* и иза *ј*, *љ*, *њ*. Закључци сведоче о томе да су ово још увек значајне фонетске одлике ТЛ говора, при чему је приложено и неколико корисних лингвогеографских карата.

Закључна напомена: У смислу свега претходно реченог свесрдно препоручујем да се рецензирани рукопис тематског зборника, под насловом *Александар Белић - 110 година од појаве Српског дијалектолошког зборника*, објави као посебно издање Филозофског факултета Универзитета у Нишу.

С поштовањем,

Београд, 29. септембра 2016. године

проф. др Софија Милорадовић